Vrou (65) vermoor, man gewond tydens huisroofŉ 65-jarige vrou is vermoor en haar man gewond deur gewapende rowers in Roossenekal in Limpopo. ŉ Polisiewoordvoerder, lt kol Ronel Otto, sê drie mans het Dinsdagaand omstreeks 21:00 ŉ huis binnegegaan waar hulle ŉ groep mense oorrompel het terwyl hulle televisie gekyk het. Sydney Peters (67) en sy vrou, Lorraine was in hulle kamer en is deur die geraas wakker gemaak. Toe die paartjie in die gang afbeweeg om te kyk wat aangaan is talle skote in hulle rigting afgevuur. Otto sê Lorraine is op die toneel dood nadat sy in die kop en bors getref is. Haar man het wonde aan sy been en hand opgedoen. Hy is na ŉ nabygeleë hospitaal geneem vir verdere behandeling. Die rowers het met drie selfone, ŉ skootrekenaar en juwele op die vlug geslaan. Die Peters het ŉ huis gedeel met ander gesinne naby die De Hoop Dam. Hulle was glo werknemers van ŉ maatskappy wat konstruksiewerk doen by die dam. ŉ Saak van moord en huisroof word ondersoek.